《郡斋即事书怀十二韵呈诸官》
宋代·杨亿

长乐疏钟自厌闻，汉庭谁不惜离群。
舟浮一水波澜阔，路入千山杳霭分。
郡阁先忧迷簿领，村田聊得问耕耘。
疲民深喜犹安堵，黠吏那知便舞文。
照胆求瑕空察察，饮冰为政漫云云。
玄臺已分嘲扬子，桑野须防诮使君。
别派东倾连涨海，故园西望隔晴氛。
黛铺远岫秋将晚，绮散馀霞日欲曛。
小槛报春梅烂漫，满空呈瑞雪缤纷。
题诗到处寻红叶，置酒终朝看白云。
符竹偶分惭出守，櫜鞬暂佩愧從军。
石渠旧署频牵梦，室有芝兰阁有芸。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。